b'\n_START_ARTICLE_\nHyben\n_START_PARAGRAPH_\nHyben er de orange, h\xc3\xb8jr\xc3\xb8de, brune eller sorte frugter fra en af ca. 10 arter af vilde roser, hvoraf langt den almindeligste nu er den indf\xc3\xb8rte Rynket Rose (Rosa rugosa). Frugterne fra alle roser best\xc3\xa5r af bl\xc3\xb8dt frugtk\xc3\xb8d, der omgiver h\xc3\xa5rde, hvide fr\xc3\xb8. Frugterne indeholder store m\xc3\xa6ngder C-vitamin, A-vitamin og kalcium, men det er f\xc3\xb8rst og fremmest hyben fra Rynket Rose eller "hybenrose", der anvendes til syltning og fremstilling af gele, saft, suppe og te._NEWLINE_I de senere \xc3\xa5r har pulveriserede, t\xc3\xb8rrede hyben fra Hunde-Rose fundet anvendelse i naturmedicinen, hvor produktet anses for at afhj\xc3\xa6lpe eller i hvert fald mildne gigtsmerter i leddene.'